CELEX: 32016D1360
Language: hr
Date: 2016-08-08 00:00:00
Title: Provedbena odluka Komisije (EU) 2016/1360 оd 8. kolovoza 2016. o obustavi antisubvencijskog postupka povezanog s uvozom lubina i komarče podrijetlom iz Turske

10.8.2016   
            
            
               HR
            
            
               Službeni list Europske unije
            
            
               L 215/31
            
         PROVEDBENA ODLUKA KOMISIJE (EU) 2016/1360
   оd 8. kolovoza 2016.
   o obustavi antisubvencijskog postupka povezanog s uvozom lubina i komarče podrijetlom iz Turske
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (1), a posebno njezin članak 14.,
   budući da:
   A.   POSTUPAK
   
   
      Pokretanje postupka
   
   
               (1)
            
            
               Europska komisija („Komisija”) pokrenula je 14. kolovoza 2015. antisubvencijski ispitni postupak u pogledu uvoza u Uniju lubina i komarče podrijetlom iz Turske na temelju članka 10. Uredbe (EU) 2016/1037 („Osnovna uredba”) objavom obavijesti u Službenom listu Europske unije
                   (2) („obavijest o pokretanju postupka”).
            
         
               (2)
            
            
               Ispitni je postupak pokrenut nakon zahtjeva koji je 1. srpnja 2015. udruženje APROMAR Asociación Empresarial de Productores de Cultivos Marinos („APROMAR” ili „podnositelj zahtjeva”) podnijelo u ime proizvođača koji predstavljaju više od 25 % ukupne proizvodnje lubina i komarče u Uniji.
            
         
               (3)
            
            
               Zahtjev je sadržavao dokaze prima facie o subvencioniranju turske industrije koja proizvodi lubin i komarču te o znatnoj šteti koja je zbog toga nastala.
            
         
               (4)
            
            
               U skladu s člankom 10. stavkom 7. Osnovne uredbe, Komisija je prije pokretanja postupka obavijestila tursku vladu da je primila pravilno dokumentirani zahtjev u kojem se tvrdi da bi se subvencioniranim uvozom lubina i komarče podrijetlom iz Turske mogla nanijeti znatna šteta industriji Unije. Komisija je pozvala tursku vladu na savjetovanje u cilju razjašnjavanja situacije u pogledu sadržaja zahtjeva i postizanja sporazumnog rješenja.
            
         
               (5)
            
            
               Turska vlada prihvatila je taj poziv na savjetovanja, koja su potom i održana. Tijekom savjetovanja nije postignuto zajedničko rješenje. Međutim, Komisija je primila na znanje primjedbe turske vlade.
            
         
               (6)
            
            
               Komisija je pozvala podnositelja zahtjeva, druge poznate proizvođače iz Unije, korisnike i uvoznike, poznate proizvođače izvoznike iz Turske i turska nadležna tijela te udruženja za koja se zna da se na njih odnosi pokretanje ispitnog postupka na sudjelovanje. Zainteresirane strane dobile su priliku iznijeti svoje stavove u pisanom obliku i zatražiti raspravu u roku određenom u obavijesti o pokretanju postupka.
            
         
               (7)
            
            
               Podnositelj zahtjeva, ostali proizvođači iz Unije, proizvođači izvoznici iz Turske, uvoznici i trgovci iznijeli su svoje stavove. Saslušanje je omogućeno svim zainteresiranim stranama koje su to zatražile te dokazale da postoje konkretni razlozi da ih se sasluša.
            
         B.   POVLAČENJE ZAHTJEVA I PREKID POSTUPKA
   
   
               (8)
            
            
               Dana 5. svibnja 2016. u turskom Službenom listu objavljena je odluka kojom turska nadležna tijela povlače glavni program subvencija s učinkom od 1. siječnja 2016.
            
         
               (9)
            
            
               Podnositelj zahtjeva Komisiji je 1. lipnja 2016. dostavio dopis kojim je povukao svoj zahtjev. Na temelju članka 14. Osnovne uredbe postupak se može prekinuti povlačenjem zahtjeva, osim ako prekid nije protivan interesu Zajednice.
            
         
               (10)
            
            
               Ispitnim postupkom nisu otkriveni razlozi zbog kojih bi navedeni prekid bio protivan interesu Unije. Stoga je Komisija zaključila da bi se taj postupak trebao prekinuti.
            
         
               (11)
            
            
               Zainteresirane su strane o tome obaviještene te im je omogućeno iznošenje primjedbi. Međutim, primjedaba nije bilo.
            
         
               (12)
            
            
               Komisija stoga zaključuje da bi se antisubvencijski postupak povezan s uvozom lubina i komarče podrijetlom iz Turske trebao prekinuti bez uvođenja mjera.
            
         
               (13)
            
            
               Ova je Odluka u skladu s mišljenjem Odbora uspostavljenog člankom 15. stavkom 1. Uredbe (EU) 2016/1036 (3) Europskog parlamenta i Vijeća,
            
         DONIJELA JE OVU ODLUKU:
   Članak 1.
   Prekida se antidampinški postupak povezan s uvozom u Europsku uniju lubina i komarče podrijetlom iz Turske i trenutačno obuhvaćenih oznakama KN 0302 84 10, 0302 85 30, 0303 84 10, 0303 89 55, ex 0304 49 90 i ex 0304 89 90.
   Članak 2.
   Ova Odluka stupa na snagu dan nakon objave u Službenom listu Europske unije.
   
      Sastavljeno u Bruxellesu 8. kolovoza 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 176, 30.6.2016., str. 55.
   
   
      (2)  Obavijest o pokretanju antisubvencijskog postupka koji se odnosi na uvoz lubina i komarče podrijetlom iz Turske (SL C 266, 14.8.2015., str. 4.).
   
      (3)  Uredba (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (SL L 176, 30.6.2016., str. 21.).